Pochválený buď Ježiš Kristus

**Milovaní Priatelia!**

Je pred nami veľká udalosť. Sviatky Zmŕtvychvstania nášho Pána Ježiša Krista.

Prajeme Vám, aby ste ten Svätý čas prežívali v pravej radosti, s pokojom a mocou Zmŕtvychvstalého a Vašu každodennosť ako cestu posilňovania viera, lásky a šťastia.

Po sviatkoch nás čaká Nedeľa Božieho Milosrdenstva – výnimočný čas v Jubilejnom roku. Pri tej príležitosti Vám, milovaní, navrhujeme namiesto slov O. Caffarela na tento mesiac, texty zo Svätého Písma, ktoré on vybral a použil vo svojich zamysleniach. Nech tie slová sv. Pavla a sv. Petra nám pomôžu lepšie pripraviť na sviatok Božieho milosrdenstva. Nech sa stanú predmetom našej modlitby a túžbou, aby Pán urobil naše srdcia milosrdné, ochotné posvätiť sa a obetovať.

Pripájame Modlitbu na Svätý rok milosrdenstva, ktorú môžete použiť na Vašu modlitbu. Srdečne Vás pozdravujeme!

V láske a modlitbe Małgorzata i Joachim Żory 14.03.2016

**MILOSRDENSTVO... znamená DAŤ SEBA A DOSTAŤ SEBA V SRDCI LÁSKY BOHA**

*„Kristovo slovo nech vo vás bohato prebýva. Vo všetkej múdrosti sa navzájom poúčajte...*“ (Kol 3,16).

*„Nech je zvelebený Boh a Otec nášho Pána Ježiša Krista, Otec milosrdenstva a Boh všetkej útechy! On nás potešuje v každom našom súžení, aby sme mohli aj my potešovať tých, čo sú v akomkoľvek súžení, tou útechou, ktorou Boh potešuje nás“* (2 Kor 1,3-4).

*„Všímajme si jeden druhého, a tak sa pobádajme k láske a k dobrým skutkom. Neopúšťajme naše zhromaždenie, ako to majú niektorí vo zvyku, ale sa povzbudzujme“* (Hebr 10,24-25).

*„Bratia, keby aj niekoho pristihli pri nejakom poklesku, vy, ktorí ste duchovní, napravte ho v duchu miernosti; a daj si pozor, aby si aj ty neupadol do pokušenia. Neste si navzájom bremená, tak naplníte Kristov zákon“* (Gal 6, 1-2).

*„Lebo vy ste povolaní pre slobodu, bratia, len nedávajte slobodu za príležitosť telu, ale navzájom si slúžte v láske!*“ (Gal 5, 13)

A nakoniec – povoľme sv. Petrovi všetko zhrnúť: „*Podľa toho, kto aký dar dostal, slúžte si navzájom ako dobrí správcovia mnohotvárnej Božej milosti“* (1 Pt 4,10).

                                                          **Texty vybral O. Henri CAFFAREL**

                                      (zdroj: LIST ORODOVNÍKOV č. 153, január 2016)

**MODLITBA na SVäTÝ ROK MILOSRDENSTVA**

Pane Ježišu Kriste,

ty si nás učil, aby sme boli milosrdní ako nebeský Otec,

a povedal si nám, že kto vidí teba, vidí jeho.

Ukáž nám svoju tvár a budeme spasení.

Tvoj pohľad plný lásky oslobodil Zacheja a Matúša z otroctva peňazí;

cudzoložnicu a Magdalénu od hľadania šťastia iba v stvorení;

dojal Petra k slzám po zrade

a zaistil raj kajúcemu lotrovi.

Daj nám tak počúvať slová, ktoré si povedal Samaritánke,

akoby si ich hovoril každému z nás: „Keby si poznala Boží dar.”

Ty si viditeľnou tvárou neviditeľného Otca,

Boha, ktorý prejavuje svoju všemohúcnosť

najmä cez odpustenie a milosrdenstvo:

daj, aby Cirkev bola vo svete viditeľnou tvárou teba, svojho Pána,

vzkrieseného a osláveného.

Prial si si, aby tvoji služobníci boli tiež zaodetí slabosťou,

a mali tak správne spolucítenie s tými, čo sú v nevedomosti a omyle:

daj, aby sa každý, kto za niektorým z nich príde, cítil očakávaný,

milovaný a zahrnutý Božím odpustením.

Zošli svojho Ducha a všetkých nás posväť jeho pomazaním,

aby jubileum milosrdenstva bolo rokom Pánovej milosti

a aby tvoja Cirkev mohla s novým nadšením

prinášať chudobným dobrú zvesť,

zajatým a utláčaným zvestovať slobodu

a slepým prinavrátiť zrak.

Na príhovor Panny Márie, Matky milosrdenstva, prosíme o to teba, ktorý žiješ a kraľuješ s Otcom a Duchom Svätým na veky vekov.

Amen.